Kanang anak Langkau: The Iban Warrior

Plot

Berkisar tentang Kanang merupakan seorang Iban, satu bangsa pahlawan etnik yang tinggal di kawasan ulu pendalaman Sarawak, di Pulau Borneo. Sepertimana kepercayaan kaum Iban yang anak-anak mereka dibesarkan menjadi pahlawan, Kanang diajar oleh datuknya tentang selok-belok hutan. Kanang menjadi pemburu dan penjejak hutan yang hebat, sehingga boleh membaca angin, mendengar nafas harimau dan singa, dan mendengar degupan jantung pokok. 
Tahun 1965 adalah kemuncak pemberontakan Komunis di Malaysia dan Sarawak juga terdedah kepada ancaman kekejaman Komunis. Tentera British telah mengetahui tentang kepakaran dan kehebatan Kanang mengenai hutan dan cuba menarik minat beliau untuk berkhidmat dan membantu menentang militan Komunis. 
Kerjaya Kanang dalam tentera bermula apabila beliau menyertai Rejimen Renjer Sarawak sebagai Iban Tracker, sehinggalah dia menjadi Sarjan Mejar di Rejimen Renjer Ke-8 dalam Angkatan Tentera Malaysia. Kanang bersama platunnya banyak berjuang menghapuskan militan komunis yang semakin mengganas di seluruh negara dari tahun 1948 sehingga 1983. 
Pertempuran sengit antara pengganas komunis dan pasukan keselamatan berlarutan hingga ke Hutan Korbu dan Tanah Hitam di Perak. Semasa pertempuran di Tanah Hitam, Kanang telah ditembak sehingga beliau cedera parah, namun beliau terus gagah berjuang sehingga berjaya menumpaskan pengganas Komunis.

Penerbitan

Filem ini diterbitkan oleh Tangan Seni Sdn. Bhd. dengan Empire Film Solutions bertindak sebagai pengedar. Langgi anak Kanang, anak bongsu Pahlawan Negara, mendiang Kanang anak Langkau memegang watak sebagai bapanya. Menurut Langgi, pertemuannya dengan pengarah, Bade Hj. Azmi di Lapangan Terbang Antarabangsa Kuching (LTAK) pada 2014 berlaku secara tidak sengaja, lalu membawa beliau ke dunia lakonan. Kos pembikinan dianggarkan berjumlah RM6 juta dan penggambaran dijalankan di sekitar ladang Alagar di Taiping, Perak dan Kampung Budaya Sarawak di Santubong, Sarawak turut mendapat bantuan anggota Batalion Kedua Rejimen Renjer Diraja (2 RRD) yang berpangkalan di Ipoh, Perak; Batalion Ke-9 RRD di Taiping dan Batalion Ke-10 RRD di Kem Muara Tuang, Samarahan, Sarawak. Juara Pilih Kasih musim kedua, Livonia Ricky Guing memegang watak sebagai isteri Kanang, Helan Latai anak Intie. Zainal Fitri selaku penerbit memberitahu filem ini mengambil masa 7 tahun untuk disiapkan.

Keluaran dan sambutan

Kanang anak Langkau: The Iban Warrior pada asalnya ditayangkan pada 25 Ogos 2016, namun terpaksa ditangguhkan berikutan beberapa penambahbaikan perlu dilakukan. Filem ini akhirnya menerima tarikh keluaran tayangan rasmi pada 16 Mac 2017.
Filem ini menerima ulasan positif dan bercampur-campur dari pengkritik filem. Angelin Yeoh dari Star2 berkata: "Lebih baik anda membaca Kanang atau mempunyai pengetahuan terlebih dahulu tentang perbuatannya sebelum masuk ke dalam filem ini. Jika tidak, kisah itu akan hilang kepada anda kerana filem itu tidak cukup keadilan untuk warisannya sebagai salah satu tentera yang paling dihiasi dalam sejarah Malaysia." Shazryn Mohd Faizal dari mStar Online memuji hasil garapan filem ini, menyatakan: "Filem Kanang ini memiliki premis yang cukup bagus dalam mengangkat kisah benar perajurit dari suku kaum Iban itu yang telah berkorban untuk memerangi komunis bagi memastikan keselamatan negara terjamin."

Muzik

Lagu tema filem ini ialah "Agi Idup Agi Ngelaban" ('Selagi ada hayat, selagi itu bersedia berjuang dan berkorban') dicipta Anuar Ab Razak dan lirik oleh Nor Azlan Rosle dan dipersembahkan oleh Hazama.